LeitarorðÝttu á enter til að leita eða ESC til að loka Stök frétt 21. nóvember . 2019 | 11:43 Minni spilling hjá konum í landvörslu Á þriggja ára fresti fer alþjóðaráðstefna landvarða fram . Landverðir úr öllum heimshornum koma þá saman , ræða mikilvæg mál og bera saman bækur . 12 - 16. nóvember sl. fór níunda alþjóðaráðstefnan fram og var hún haldin í Nepal , í nágrenni við Chitwan þjóðgarðinn . Íslenskir landverðir sóttu fundinn en ráðstefnan var sú fjölmennasta hingað til . 550 landverðir frá 70 löndum komu saman og eitt af sjö þemum ráðstefnunnar var „ konur í landvörslu “ . Aldrei áður hafa jafn margir þátttakendur verið konur og nú . Hlutfall þeirra var 38% og fluttu þær um 40% af fyrirlestrunum . Héðan frá Íslandi fóru alls 13 landverðir á ráðstefnuna en þar af voru 10 konur þannig að kynjahlutfallið var nokkuð frábrugðið því sem gengur og gerist . Á Íslandi hefur hlutfall kvenna í landvörslu ávallt verið hærra en karla , þótt aðra sögu sé að segja utan landsteinanna . Það vakti athygli hinna íslensku ráðstefnugesta í Nepal þegar fram kom í fyrirlestri að með því að auka hlutfall kvenna í landvörslu hafði dregið úr spillingu samkvæmt rannsóknum . Í nokkrum fyrirlestranna var rætt um mikilvægi þess að landverðir vinni náið með samfélaginu og íbúum svæðanna sem njóta verndar . Mannfólkið er hluti af náttúrunni og í mörgum tilfellum er lífsviðurværi íbúa í og við náttúruverndarsvæði . Með því að byggja upp góð samskipti og samstarf næst betri árangur í náttúruvernd . í heiminum eru tæplega 240.000 náttúruverndarsvæði , um 20% alls landsvæðis . Landverðir um allan heim standa því vörð um rúmlega 20% landsvæðis á jörðinni . Sameiginleg ástríða Hákon Ásgeirsson , starfsmaður Umhverfisstofnunar og einn landvarðanna sem fóru utan til Nepal á ráðstefnuna , segir að störf landvarða séu einkar mikilvæg nú þegar gengur hratt á ósnortna náttúru . „ Fjöldi dýra og plantna eru í útrýmingarhættu og í sumum tilvikum eru landverðir eina vörnin gegn því , “ segir Hákon . En baráttan kostar fórnir . Á einu ári hafa 158 landverðir látið lífið við störf við verndun náttúru og dýralífs . Landverðir láta þó ekki deigan síga , enda eiga þeir það sameiginlegt um allan heim að sögn Hákons að hafa ástríðu fyrir verndun náttúru og dýralífs . Þess vegna velja þeir sér þennan starfsvettvang , hvað sem það kostar . Íslenski landvarðahópurinn kvaddi að sögn Hákons Nepal og stórkostlega þjóðgarða landsins með þakklæti að fá að upplifa ósnortna náttúru , fegurð og gestrisni heimamanna .